CELEX: 32021D0762
Language: sk
Date: 2021-05-06 00:00:00
Title: Vykonávacie rozhodnutie Komisie (EÚ) 2021/762 zo 6. mája 2021 o predĺžení platnosti opatrenia prijatého írskym ministerstvom poľnohospodárstva, potravinárstva a námorných záležitostí, ktorým sa povoľuje sprístupňovanie biocídneho výrobku obsahujúceho propán-2-ol na trhu a jeho používanie vo výrobkoch osobnej hygieny človeka v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2021) 3127] (Iba anglické znenie je autentické)

10.5.2021   
               
               
                  SK
               
               
                  Úradný vestník Európskej únie
               
               
                  L 162/50
               
            
         VYKONÁVACIE ROZHODNUTIE KOMISIE (EÚ) 2021/762
         zo 6. mája 2021
         o predĺžení platnosti opatrenia prijatého írskym ministerstvom poľnohospodárstva, potravinárstva a námorných záležitostí, ktorým sa povoľuje sprístupňovanie biocídneho výrobku obsahujúceho propán-2-ol na trhu a jeho používanie vo výrobkoch osobnej hygieny človeka v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2021) 3127]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Írske ministerstvo poľnohospodárstva, potravinárstva a námorných záležitostí (ďalej len „príslušný orgán“) prijalo 18. septembra 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie, ktorým sa do 16. marca 2021 povoľuje sprístupnenie biocídnych výrobkov obsahujúcich propán-2-ol na trhu a ich použitie vo výrobkoch osobnej hygieny človeka (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Svetová zdravotnícka organizácia (WHO) odporúča používanie prostriedkov na dezinfekciu rúk na báze alkoholu ako preventívne opatrenie proti šíreniu ochorenia COVID-19 a alternatívu umývania rúk mydlom a vodou.
                  
               
                     (3)
                  
                  
                     Receptúra na báze propán-2-olu, ktorú odporúča WHO, obsahuje účinnú látku propán-2-ol. Propán-2-ol je schválený na použitie v biocídnych výrobkoch typu 1 (osobná hygiena človeka) podľa vymedzenia v prílohe V k nariadeniu (EÚ) č. 528/2012.
                  
               
                     (4)
                  
                  
                     Po dezinfekčných prostriedkoch je v Írsku od vypuknutia pandémie COVID-19 mimoriadne veľký dopyt, čo viedlo k bezprecedentnému nedostatku takýchto prostriedkov na írskom trhu. COVID-19 predstavuje vážnu hrozbu pre verejné zdravie v Írsku a na kontrolu jeho šírenia je nevyhnutné mať dostatok dezinfekčných prostriedkov.
                  
               
                     (5)
                  
                  
                     Podľa podmienok v rámci opatrenia musia spoločnosti, ktoré majú v úmysle sprístupniť takéto výrobky na trhu, predložiť osobitné informácie o výrobkoch príslušnému orgánu, ktorý rozhodne, či udelí povolenie na sprístupnenie výrobkov na trhu.
                  
               
                     (6)
                  
                  
                     Komisii bola 5. februára 2021 doručená odôvodnená žiadosť príslušného orgánu, aby mu umožnila predĺžiť platnosť opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Žiadosť bola podaná na základe obáv z možného ohrozenia verejného zdravia v dôsledku ochorenia COVID-19 po 16. marci 2021 a vzhľadom na to, že povolenie ďalších dezinfekčných prostriedkov na trhu má rozhodujúci význam pre obmedzenie nebezpečenstva, ktoré predstavuje ochorenie COVID-19.
                  
               
                     (7)
                  
                  
                     Podľa príslušného orgánu je dopyt po dezinfekčných prostriedkoch na osobnú hygienu človeka naďalej mimoriadne vysoký v dôsledku pokračujúceho výskytu ochorenia COVID-19 v Írsku.
                  
               
                     (8)
                  
                  
                     Príslušný orgán vyzval všetky spoločnosti, ktoré sprístupnili svoje výrobky na trhu podľa uvedeného opatrenia, aby čo najskôr požiadali o riadnu autorizáciu výrobkov s cieľom minimalizovať nedostatky v uvádzaní výrobkov na trh. Niektoré spoločnosti požiadali o vnútroštátnu autorizáciu svojich výrobkov. Na hodnotenie žiadostí je však potrebný značný čas.
                  
               
                     (9)
                  
                  
                     Keďže ochorenie COVID-19 naďalej ohrozuje verejné zdravie a keďže takéto nebezpečenstvo nemožno v Írsku primerane zvládnuť bez toho, aby boli na trhu povolené ďalšie dezinfekčné prostriedky, je vhodné umožniť príslušnému orgánu, aby predĺžil platnosť uvedeného opatrenia.
                  
               
                     (10)
                  
                  
                     Keďže platnosť uvedeného opatrenia uplynula 17. marca 2021, toto rozhodnutie by malo mať spätnú účinnosť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Írske ministerstvo poľnohospodárstva, potravinárstva a námorných záležitostí smie predĺžiť povolenie na sprístupnenie biocídnych výrobkov obsahujúcich propán-2-ol na trhu a ich použitie ako výrobky osobnej hygieny človeka do 18. septembra 2022.
         
         
            Článok 2
            Toto rozhodnutie je určené írskemu ministerstvu poľnohospodárstva, potravinárstva a námorných záležitostí.
            Uplatňuje sa od 17. marca 2021.
         
         
            V Bruseli 6. mája 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.